钦定古今图书集成/明伦汇编/氏族典/第307卷 > 《廖用贤尚友录》 > 商衡
## 钦定古今图书集成/明伦汇编/氏族典/第307卷 > 《廖用贤尚友录》 > 商衡

按《金史商衡传》：“衡字平叔，曹州人。至宁元年，特恩第
一人，授鄜州洛郊主簿，以廉能换郿县，寻辟威戎令。
兴定三年，岁饥，衡白行省开仓赈贷，全活者甚众。秩
满，再辟原武令。未几，入为尚书省令史，转户部主事，
拜监察御史，为右司都事，改同知河平军节度使。未
赴，改枢密院经历官，遥领昌武军同知节度使事。丞”
相完颜赛不领陕西行省，奏衡为左右司员外郎。正
大八年，以母丧还京师。十月，起复为秦蓝总帅府经
历官。天兴元年二月，关西行省徒单兀典等败于铁
岭，衡为兵士所得，欲降之，不为屈。监至长水县东岳
祠前，诱之使招洛阳，衡终不肯降，望阙瞻拜，遂引佩
刀自刭。